Opbrengs: Verlede sê min oor die toekoms | Netwerk24
Deur Andró Griessel 24 Augustus 2019 07:00
Wanneer kan jy sê 'n spesifieke fonds­bestuurder is goed of het 'n proses wat werk? Ná een jaar van goeie prestasie, drie jaar of moet dit so lank soos tien jaar wees?
En as jy vandag iemand kies wat die afgelope tien jaar goed gevaar het, beteken dit jy staan oor die volgende tien jaar 'n goeie kans om goed te vaar?
Wel, tien jaar gelede was daar 87 effektetrustfondse met 'n prestasiegeskiedenis van tien jaar. (Net ter inligting, vandag is daar 437.)
Gevolglik kan jy dus glad nie aanvaar dat 'n fonds wat oor tien jaar, vergeleke met ander fondse, goed gevaar het, daardie relatiewe prestasie gaan volhou nie. Inteendeel, dit lyk eerder asof 'n mens kan verwag dat die betrokke fonds relatief swakker sal presteer.
Die herstel in van hierdie fondse se prestasie is merkwaardig.
Sien byvoorbeeld Old Mutual se buitelandse aandelefonds wat tien jaar lank vir beleggers net 2,33% per jaar kon oplewer en oor die afgelope dekade die no. 1-fonds uit 437 was met 'n opbrengs van 19,72% per jaar.
Dit is nie altyd maklik om die regte fondsbestuurder te kies nie. Foto: Unsplash.
Ekstreme hoë of lae waardasies in kommoditeitspryse, buitensporig hoë of lae rentekoerse of geldeenhede kan almal na normaal terugkeer, wat wesenlike gevolge inhou vir fondse wat daaraan blootgestel is.
Baie van hierdie siklusse kan ook baie lank duur. Fondse met meer beweeglikheid in hul batetoewysing behoort 'n beter uitkoms vir die belegger te bewerkstellig, veral nadat aanpassings vir beleggersgedrag gemaak is.
Die prys wat jy vandag vir 'n bate betaal, vergeleke met normale waardasie, bly die beste voorspeller van wat jou toekomstige opbrengs gaan wees. Alvorens jy dus in 'n fonds, bate of bateklas belê, maak seker jy het 'n goeie begrip van waar dit in sy waardasiesiklus is (goedkoop, duur of iewers in die middel).
Soos daar al baie gesê is, en die data bevestig dit – "instink" is ongelukkig nie 'n wenresep nie.
Die korrelasie tussen 20-jaar-prestasie en goeie prestasie oor die eerste tien jaar van die tydperk is positief en nogal hoog. Dit beteken dat as jy 20 jaar gelede (as jy in 'n kristalbal kon kyk) in iets soos Investec se kommoditeitsfonds (Investec Commodity) belê het en, ten spyte van 'n lang tydperk van swak prestasie, eenvoudig volgehou het met jou strategie, sou jy steeds 'n goeie 20-jaar-opbrengs behaal het.
In dieselfde asem sou om te verander aan jou beleggings nádat dit 'n dekade lank swak gevaar het, nie die gewensde uitwerking gehad het nie aangesien jy dan weer die goeie groei sou misloop.
Sien Marriot Global Income wat oor albei dekades swak gevaar het. Ek het al vantevore genoem dat buitelandse inkomstefondse nie sin maak in die huidige omgewing van lae rentekoerse nie.
Vir almal wat dus nou gretig is om geld na die buiteland te neem, wees bedag daarop dat jy dit aan die werk sal moet sit aan die ander kant, anders kon jy dit maar in 'n plaaslike geldmark gelos het.
Kyk dus maar na historiese prestasie met 'n bakkie sout op die tafel. Die proses om sinvolle kapitaaltoewysing te doen is ongelukkig ingewikkelder as om fondse te kies gegrond op historiese opbrengste, selfs al is hierdie opbrengste oor 'n relatief lang termyn.